ปรับหนี้รายย่อยเหนื่อย
เอสเอ็มอีแบงก์รับปรับโครงสร้างหนี้รายย่อยลำบาก เดินหน้าลดหนี้ปลายปี 2 หมื่นล้าน
22 ส.ค. 2558

เอสเอ็มอีแบงก์รับปรับโครงสร้างหนี้รายย่อยลำบาก เดินหน้าลดหนี้ปลายปี 2 หมื่นล้าน
นางสาลินี วังตาล ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า การปรับโครงสร้างหนี้ ที่ไม่ก่อให้เกิดรายได้ (เอ็นพีแอล) ในช่วงที่เศรษฐกิจยังไม่ฟื้นตัวมีความยากลำบากมาก โดยในเดือน ก.ค. ปรับโครงสร้างหนี้ได้เพียง 33 ล้านบาท เพราะลูกหนี้รายได้ลดลงจึงไม่พร้อมที่จะเข้าสู่กระบวนการ ธนาคาร จึงทำได้เพียงดูแลลูกค้าเดิมไม่ให้ตกชั้นเป็นเอ็นพีแอลเพิ่มขึ้นอีก
อย่างไรก็ดี ภาพรวมการแก้หนี้เอ็นพีแอล 7 เดือนแรกปีนี้ยังลดหนี้ได้ 4,809 ล้านบาท โดยมียอดเอ็นพีแอลคงค้างที่ 2.71 หมื่นล้านบาท หรือ 31.52% ของสินเชื่อรวม ณ สิ้นเดือน ก.ค. ทั้งนี้ธนาคารยังคงเป้าหมายลดเอ็นพีแอลให้เหลือ 2 หมื่นล้านบาทภายในสิ้นปี โดยเตรียมทยอยจัดกองขายหนี้ถึงปีนี้อีก 7,000 ล้านบาท ซึ่งคาดว่าในเดือน ก.ย.นี้จะขายได้ 1,200 ล้านบาท จากตั้งแต่ต้นปีได้ทยอยขายหนี้ไปแล้วกว่า 2,700 ล้านบาท
“เศรษฐกิจแบบนี้ทำให้การ ปรับโครงสร้างหนี้ลำบากมาก เพราะลูกหนี้ส่วนใหญ่เป็นรายย่อย 2-3 หมื่นราย แต่ธนาคารยังไม่ลดเป้าหมายแก้หนี้ในสิ้นปี ล่าสุดได้เชิญ ผู้เชี่ยวชาญอดีตผู้บริหารแบงก์เอกชนเข้ามาช่วยดูเรื่องการแก้หนี้เสีย โดยเฉพาะแล้ว” นางสาลินี กล่าว
สำหรับความคืบหน้าเรื่องการปล่อยสินเชื่อ Policy Loan ดอกเบี้ยต่ำ 4% นั้น ณ วันที่ 19 ส.ค. มีผู้ประกอบการติดต่อขอสินเชื่อแล้ว 1,682 ราย วงเงิน 8,208 ล้านบาท ส่วนใหญ่เป็นผู้ประกอบการที่ได้รับผลกระทบจากสภาพเศรษฐกิจชะลอตัว 68.94% ล่าสุดธนาคารได้เร่งอนุมัติสินเชื่อแล้ว 158 ราย วงเงิน 510.5 ล้านบาท
ด้านผลดำเนินงานช่วง 7 เดือน มีกำไรสุทธิ 706 ล้านบาท เป็นผลจากดอกเบี้ยรับจากการปล่อยสินเชื่อเพิ่มขึ้น สินเชื่อมีคุณภาพดีขึ้นลดภาระกันสำรอง และควบคุมค่าใช้จ่ายได้ โดยปล่อยสินเชื่อใหม่ 1.92 หมื่นล้านบาท ทั้งหมดเป็นลูกหนี้สินเชื่อไม่เกิน 15 ล้านบาท 8,711 ราย และมียอดสินเชื่อคงค้าง 8.61 หมื่นล้านบาท